2.2 ลักษณะการประกอบธุรกิจ

  (1) ประวัติความเป็นมาและพัฒนาการที่สำคัญ

บริษัทหลักทรัพย์ ยูไนเต็ด จำกัด (มหาชน) ก่อตั้งเมื่อวันที่ 1 เมษายน 2514 ในนาม “บริษัท
ซิลโก้ จำกัด” ด้วยทุนจดทะเบียนเริ่มแรก 500,000 บาท เพื่อประกอบธุรกิจหลักทรัพย์
โดยผู้เริ่มก่อตั้งบริษัท คือ กลุ่มครอบครัว “สุขะนินทร์”

ในปี 2532 กลุ่มผู้ถือหุ้นเดิมได้ขายกิจการทั้งหมดให้กับกลุ่มว่องกุศลกิจ และกลุ่มเจนวัฒนวิทย์
โดยได้ทำการเปลี่ยนชื่อจากเดิมเป็นบริษัทหลักทรัพย์ ยูไนเต็ด จำกัด ในปี 2534
บริษัทได้รับคัดเลือกให้เป็นบริษัทสมาชิกตลาดหลักทรัพย์แห่งประเทศไทย หมายเลข 38 ในปี 2536
บริษัทได้ทำการแปรสภาพเป็นบริษัทมหาชน จำกัด โดยเปลี่ยนชื่อเป็น บริษัทหลักทรัพย์ ยูไนเต็ด
จำกัด (มหาชน) ในปี 2537 บริษัทเข้าร่วมเป็นสมาชิกศูนย์ซื้อขายตราสารหนี้ไทย หมายเลข 49

ในเดือนมกราคม 2543 บริษัทจัดตั้งบริษัท ยูไนเต็ด แอ็ดไวเซอรี่ เซอร์วิส จำกัด
โดยบริษัทถือหุ้นในสัดส่วน ร้อยละ 99.99 ของทุนที่เรียกชำระแล้ว 10 ล้านบาท
เพื่อให้บริการเป็นที่ปรึกษาทางการเงิน

ในปี 2544 บริษัทมีการเสนอขายหลักทรัพย์แก่ประชาชนทั่วไป ทำให้บริษัทมีทุนจดทะเบียน
304,373,570 บาท ที่เรียกชำระแล้วเต็มจำนวน เป็นหุ้นสามัญจำนวน 60,874,714 หุ้น
มูลค่าที่ตราไว้หุ้นละ 5 บาท และในวันที่ 8 สิงหาคม ปี 2544
บริษัทเข้าจดทะเบียนในตลาดหลักทรัพย์ ใช้ชื่อย่อว่า “US”

ในปี 2545 บริษัทฯ เรียกประชุมผู้ถือหุ้นเพื่อให้มีมติในการจัดสรรหุ้นเพิ่มทุนใหม่
โดยผู้ถือหุ้นได้มีมติให้เพิ่มทุนรวม 555.6 ล้านบาท โดยแบ่งเป็น 111.12 ล้านหุ้น มูลค่าหุ้นละ 5
บาท ซึ่งในจำนวนนี้ผู้ถือหุ้นได้มีมติจัดสรรหุ้นจำนวน 30,437,357 หุ้น ให้กับผู้ถือหุ้นเดิมในอัตราส่วน
2 หุ้นเดิมต่อ 1 หุ้นใหม่ โดยผู้จองซื้อหุ้นเพิ่มทุนจะมีสิทธิได้รับใบสำคัญแสดงสิทธิ (US-W1)
โดยไม่คิดมูลค่าในอัตราส่วน 1 หุ้นสามัญ ได้รับ 2 ใบสำคัญแสดงสิทธิ และจำนวนหุ้น 15,313,215
หุ้น จัดสรรให้กับบุคคลในวงจำกัด นอกจากนั้นหุ้นส่วนที่เหลือจำนวน 65,374,714 หุ้น
จะถูกสำรองไว้เพื่อรองรับการแปลงสภาพใบสำคัญแสดงสิทธิ (US-W1) ของผู้ถือหุ้นเดิมจำนวน
60,874,714 หุ้น และอีก 4.5
ล้านหุ้นจะถูกสำรองไว้เพื่อการแปลงสภาพใบสำคัญแสดงสิทธิภายใต้โครงการจัดสรรใบสำคัญแสดงสิทธิที่จะซื้อหุ้นสามัญของบริษัทฯ
ให้แก่กรรมการและพนักงานของบริษัทฯ และบริษัทย่อย (ESOP) ดังนั้น ในเดือนมิถุนายน 2545
ทุนจดทะเบียนของบริษัทฯ จึงเป็น 860 ล้านบาท โดยมีส่วนที่เรียกชำระแล้ว เท่ากับ 533.12
ล้านบาท และบริษัทฯ ได้นำใบสำคัญแสดงสิทธิในส่วนของผู้ถือหุ้นเดิม (US-W1)
เข้าจดทะเบียนซื้อขายในตลาดหลักทรัพย์เมื่อวันที่ 14 ตุลาคม 2545
และจากการใช้สิทธิแปลงสภาพใบสำคัญแสดงสิทธิเป็นหุ้นสามัญ ครั้งที่ 1 ปีที่ 3 (ปีสุดท้าย
ของอายุใบสำคัญแสดงสิทธิ) ในเดือน พฤศจิกายน 2547 มีผู้ใช้สิทธิแปลงสภาพทั้งสิ้น จำนวน
0.596 ล้านหุ้น ทำให้ทุนชำระแล้วของบริษัทฯ ณ 31 ธันวาคม 2547 เปลี่ยนจาก 615.5
ล้านบาทในปี 2546 เป็น 618.5 ล้านบาท หรือ 123.7 ล้านหุ้น

ในปี 2546 คณะกรรมการบริษัทฯ ได้มีมติอนุมัติการซื้อหุ้นทั้งหมดของ บริษัท สยามไชยศรี จำกัด
จากบริษัท ซีเอ็นที โฮลดิ้งส์ จำกัด และเป็นบริษัทย่อยอีกแห่งหนึ่งของบริษัทฯ
ที่สามารถประกอบธุรกิจที่ปรึกษาการเงินทั่วไป เพิ่มเติมจากบริษัท ยูไนเต็ด แอ๊ดไวเซอรี่ เซอร์วิส
จำกัด ซึ่งมีใบอนุญาตประกอบธุรกิจที่ปรึกษาทางการเงินจาก สำนักงาน ก.ล.ต.
และในส่วนของบริษัทเองได้รับใบอนุญาตประกอบธุรกิจที่ปรึกษาทางการเงิน จาก สำนักงาน
ก.ล.ต. ตั้งแต่วันที่ 22 ธันวาคม 2546

สำหรับปี 2547 บริษัทได้มีการกำหนด พันธกิจที่จะเป็นแนวทางในการดำเนินธุรกิจขึ้น
เพื่อเป็นทิศทางสำคัญของบริษัทในระยะยาวต่อไป ทั้งนี้
บริษัทได้มีการจัดโครงสร้างองค์กรให้เหมาะสมต่อการขยายธุรกิจของบริษัท
โดยได้จัดตั้งหน่วยงานใหม่ คือ สำนักบริหาร
ซึ่งประกอบด้วยฝ่ายงานด้านการวางแผนองค์กรและบริหารความเสี่ยง
ด้านสื่อสารและนักลงทุนสัมพันธ์ และด้านเลขานุการ พร้อมกันนั้น
บริษัทมีแผนดำเนินการสร้างภาพลักษณ์ที่ดีขององค์กร
พร้อมกับการวางกลยุทธ์ที่ให้ความสำคัญกับการพัฒนาระบบงาน การพัฒนาบุคคลกร
รวมทั้งการพัฒนาเทคโนโลยีสารสนเทศ นอกจากนี้ได้มีการขยายธุรกิจมากขึ้น
โดยเปิดสำนักงานสาขาแห่งใหม่ที่ชลบุรี

(2) การประกอบธุรกิจ

บริษัทประกอบธุรกิจหลักทรัพย์โดยมีใบอนุญาต 4 ประเภท
ซึ่งได้แก่การประกอบกิจการนายหน้าซื้อขายหลักทรัพย์ กิจการค้าหลักทรัพย์
กิจการที่ปรึกษาการลงทุนและกิจการการจัดจำหน่ายหลักทรัพย์ โดย ณ วันที่ 31 ธันวาคม 2547
บริษัทฯมีสำนักสาขาที่ให้บริการด้านหลักทรัพย์ 5 แห่ง ประกอบด้วย สาขารังสิต สาขานครสวรรค์
สาขานครปฐม สาขาหาดใหญ่ และสาขาชลบุรี นอกจากนั้น บริษัทฯ
ยังมีบริการการซื้อขายหลักทรัพย์ผ่านทาง อินเตอร์เน็ตด้วย บริษัทมีหน่วยงานด้านวาณิชธนกิจ
ซึ่งให้บริการที่ปรึกษาทางการเงินที่ได้รับใบอนุญาต จากสำนักงาน กลต.
โดยมีบริการเป็นที่ปรึกษาทางการเงิน การจัดโครงสร้างผู้ถือหุ้น
การระดมทุนโดยการออกตราสารประเภทหนี้และทุน เช่น หุ้นสามัญ หุ้นบุริมสิทธิ หุ้นกู้
หุ้นกู้ควบใบสำคัญแสดงสิทธิ ฯลฯ
และการนำตราสารและหลักทรัพย์ดังกล่าวเข้าจดทะเบียนในตลาดหลักทรัพย์แห่งประเทศไทยและตลาดหลักทรัพย์ใหม่
ตามใบอนุญาตที่ได้รับ

สำหรับบริษัทย่อยของบริษัท คือ บริษัทยูไนเต็ด แอ็ดไวเซอรี่ เซอร์วิส จำกัด และ
บริษัทสยามไชยศรี จำกัดนั้น มีการประกอบธุรกิจด้านการเป็นที่ปรึกษาทางการเงินทั้ง 2 บริษัท
โดยที่บริษัทยูไนเต็ด แอ็ดไวเซอรี่ เซอร์วิส จำกัด
สามารถประกอบธุรกิจด้านการเป็นที่ปรึกษาทางการเงินตามที่ได้รับใบอนุญาตจาก กลต.
เช่นเดียวกับบริษัท ส่วนบริษัทสยามไชยศรี จำกัด
ประกอบธุรกิจด้านการเป็นที่ปรึกษาทางการเงินโดยทั่วไป อันได้แก่ การปรับโครงสร้างทางการเงิน
การทำ Non-IPO Deal การควบรวมกิจการ เป็นต้น

(3) โครงสร้างรายได้ ของบริษัทและบริษัทย่อย

  ------------------------------------- ------------ ---------- -------- -------- --------- --------
  รายได้                                 ดำเนิน        %การถือหุ้น   31                31 ธันวาคม 
                                                                ธันวาคม            2547      
                                                                2546                        

                                        การโดย       ของบริษัท    ล้านบาท   %        ล้านบาท    %

  1. รายได้ธุรกิจหลักทรัพย์                   บริษัท         -                                      
                                        และบริษัทย่อย                                          

  ค่านายหน้า                                                      498.65   79.67    334.38    84.06

  ค่าธรรมเนียมและค่าบริการ                                          62.5     9.99     57.70*    14.50

  กำไร (ขาดทุน) จากการซื้อขายหลักทรัพย์                               43.26    6.91     (16.13)   (4.05)

  ดอกเบี้ยและเงินปันผลจากเงินลงทุนในหลักทรัพย์                           11.39    1.82     9.56      2.40

  ดอกเบี้ยเงินให้กู้ยืม                                                9.2      1.47     11.75     2.95

  รวมรายได้ธุรกิจหลักทรัพย์                                           625.0    99.86    397.26    99.86

  2. รายได้อื่น                            บริษัท         -          0.89     0.14     0.54      0.14
                                        และบริษัทย่อย                                          

  รวมรายได้                                                      625.89   100.00   397.80    100.00
  ------------------------------------- ------------ ---------- -------- -------- --------- --------

หมายเหตุ * เป็นรายได้ค่าธรรมเนียมและค่าบริการของ บริษัทยูไนเต็ด แอ๊ดไวเซอรี่ เซอร์วิส
จำกัด จำนวน 25.93 ล้านบาท และเป็นรายได้ค่าธรรมเนียมและบริการของ บริษัท สยามไชยศรี
จำกัด จำนวน 7.89 ล้านบาท

  (4) เป้าหมายการดำเนินธุรกิจ

ในปี 2548 บริษัทฯได้มีการตั้งเป้าหมายการดำเนินธุรกิจโดยรวมของบริษัทและบริษัทย่อย
โดยมุ่งเน้นที่จะกระจายการทำธุรกิจออกเป็น 4 งานหลักด้วยกัน คือ

1) งานด้านการเป็นนายหน้าซื้อขายหลักทรัพย์ (Brokerage) บริษัทมุ่งหวังที่จะมีส่วนแบ่งการตลาด
ประมาณร้อยละ 2 ของตลาดโดยรวม โดยการขยายทีมการตลาด
การขยายสาขาในพื้นที่ที่มีความเป็นไปได้สูงในการขยายฐานลูกค้า
โดยมีเป้าหมายว่าจะเปิดสาขาให้ได้อย่างน้อยปีละ 2 สาขา
การพัฒนาบุคลากรด้านการตลาดให้มีคุณภาพยิ่งขึ้น รวมทั้งการขยายการให้วงเงินสินเชื่อ Credit
Balance ให้มีสัดส่วนร้อยละ 30 ของมูลค่าการซื้อขาย เพื่อเป็นการเพิ่มอำนาจซื้อขายให้กับลูกค้า
รวมทั้งขยายรายได้ในส่วนของค่าธรรมเนียมนายหน้าซื้อขายหลักทรัพย์
และรายได้ดอกเบี้ยจากเงินให้กู้ยืมของบริษัทฯ

2) งานด้านวาณิชธนกิจ (Investment Banking)
บริษัทยังคงให้ความสำคัญกับการทำธุรกิจด้านการเป็นที่ปรึกษาทางการเงิน
และการจำหน่ายและรับประกันการจำหน่ายหลักทรัพย์อย่างต่อเนื่อง
เนื่องจากเห็นว่าเป็นกลยุทธ์สำคัญที่จะช่วยสนับสนุนธุรกิจด้านหลักทรัพย์ด้วย
จึงได้ตั้งเป้าหมายไว้ว่าจะขยายธุรกิจด้านการเป็นที่ปรึกษาทางการเงิน
และการจำหน่ายและรับประกันการจำหน่ายหลักทรัพย์นี้อย่างต่อเนื่อง ทั้งนี้ในปัจจุบันบริษัทฯ
มีลูกค้าที่อยู่ระหว่างดำเนินการ ประมาณ 15 ราย นอกจากนี้
บริษัทฯยังคงมีธุรกรรมด้านวาณิชธนกิจอื่น ๆ อีก เช่น การควบรวมกิจการ
การเป็นที่ปรึกษาการปรับโครงสร้างหนี้ เป็นต้น

3) งานด้านวิเคราะห์หลักทรัพย์ สร้างผลงานที่มีคุณภาพและมีมาตรฐาน
รองรับกับความต้องการของลูกค้าประเภทต่างๆ นอกจากนั้น บริษัทฯ มีแผนงานที่จะจัดตั้งหน่วยงาน
ที่ปรึกษาการลงทุน (Investment Advisory)
เพื่อรองรับลูกค้ารายใหญ่ที่ต้องการคำปรึกษาในแบบเฉพาะเจาะจง (specific advice)
โดยคำนึงถึงความเหมาะสมสำหรับลูกค้าแต่ละราย ซึ่งจะพิจารณาจากความต้องการ วัตถุประสงค์
ความสามารถในการรับความเสี่ยง สถานะทางการเงิน และประสบการณ์ในการลงทุนของลูกค้า
เพื่อใช้ในการให้คำแนะนำในการคัดเลือกหลักทรัพย์ (stock selection)
และการจัดสรรเงินลงทุน (asset allocation) ที่เหมาะสมสำหรับลูกค้านั้นๆ

4) งานด้านการลงทุนในหลักทรัพย์ (Securities Trading)
มีทั้งการลงทุนในตราสารทุนและตราสารหนี้ ที่คาดหวังว่าจะให้ผลตอบแทนที่ดี

ทั้งนี้คาดการณ์ว่าในปี 2548 บริษัทจะมีโครงสร้างรายได้ดังต่อไปนี้

1. ด้านการเป็นนายหน้าซื้อขายหลักทรัพย์ ( Brokerage) ร้อยละ 85

2. ด้านวาณิชธนกิจ (Investment Banking) ร้อยละ 7

3. ด้านการลงทุนในหลักทรัพย์ (Securities Trading) ร้อยละ 5

4. รายได้จากดอกเบี้ยเงินให้กู้ยืม ร้อยละ 3

โดยที่ปี 2547 บริษัทมีรายได้จากการเป็นนายหน้าซื้อขายหลักทรัพย์ 334 ล้านบาท
รายได้จากค่าธรรมเนียมและค่าบริการจากการเป็นที่ปรึกษาทางการเงินและเป็นผู้รับจัดจำหน่ายหลักทรัพย์
57 ล้านบาท และขาดทุนจากการซื้อขายหลักทรัพย์ 16 ล้านบาท